Broj: 711-I-456-P-23/20-03-19

Zagreb, 26. veljače 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Rikarda Novaka, gradonačelnika Grada Hvara,** na 117. sjednici, održanoj 26. veljače 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Rikarda Novaka, gradonačelnika Grada Hvara, neće se pokrenuti, s obzirom da iz prikupljenih podataka i dokumentacije, u vezi okolnosti da dužnosnik u izvješću o imovinskom stanju nije prijavio prihode svoje privatne tvrtke ne proizlazi da je u postupanju navedenog dužnosnika u konkretnom slučaju došlo do moguće povrede odredbi ZSSI-a.**

Obrazloženje

Povjerenstvo je dana 31. siječnja 2020.g. i 5. veljače 2020.g. zaprimilo anonimne prijave mogućeg sukoba interesa koje su u knjizi ulazne pošte Povjerenstva zaprimljene pod poslovnim brojem: 711-U-499-P-23/20-01-4 i 711-U-593-P-23/20-02-4.

U prijavama se navodi da u imovinskoj kartici dužnosnika nije vidljiva zarada njegove privatne tvrtke Cosimo d.o.o. koja je u njegovom 100% vlasništvu.

Člankom 3. stavkom 1. točkom 28. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da Rikardo Novak obnaša dužnost gradonačelnika Grada Hvara od 8. lipnja 2017.g. Slijedom navedenog, povodom obnašanja navedene dužnosti, dužnosnik Rikardo Novak obvezan je postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 8. stavkom 1. ZSSI-a propisana je obveza dužnosnika da u roku od 30 dana po stupanju na dužnost podnesu izvješće Povjerenstvu o svojoj imovini te imovini svog bračnog ili izvanbračnog druga i malodobne djece. Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo je radi stjecanja vlastitih saznanja izvršilo uvid u izvješće o imovinskom stanju dužnosnika podnesenom 6. prosinca 2019.g. povodom ispravka podataka te je utvrdilo kako je u rubrici „Poslovni udjeli, dionice i vrijednosni papiri u poslovnim subjektima“ dužnosnik naveo kako ima 100% poslovnih udjela u trgovačkom društvu Cosimo d.o.o. te da je izvršio prijenos upravljačkih prava na odvjetnika ….. ……... Nadalje, Povjerenstvo je utvrdilo da je u rubrici „Podaci o ostalim prihodima“ dužnosnik naveo kako isti ne postoje.

Nadalje, Povjerenstvo je uvidom u Evidenciju o dohotcima i primicima dužnosnika za 2017.g. utvrdilo kako je isti kao dohodak od kapitala primio iznos od 414,00 kuna na koji je platio porez i prirez u iznosu od 49,68 kuna, u 2018.g. iznos od 414,07 kuna za koji je platio porez i prirez od 49,69 kuna, u 2019.g.iznos od 690,07 kuna na koji je platio porez i prirez od 82,81 kuna te u 2020.g.iznos od 552,08 kuna na koji je platio porez i prirez od 66,25 kuna.

Daljnjim uvidom u Informacijski sustav porezne uprave Povjerenstvo je utvrdilo kako su dužnosniku iznosi koji predstavljaju dohodak od kapitala u 2017.g., 2018.g.,2019.g. i 2020.g. isplaćeni od Središnjeg klirinškog depozitarnog društva kao primici od kojih se utvrđuje dohodak od kapitala po osnovi dividendi i udjela u dobiti na temelju udjela u kapitalu.

Nadalje, uvidom u Trgovački registar suda u Splitu Povjerenstvo je utvrdilo da je pod matičnim brojem subjekta 060060568, OIB: 90735890920, upisano trgovačko društvo Cosimo d.o.o. čiji je osnivač društva Rikardo Novak koji je ujedno kao član uprave društvo zastupao do 14. lipnja 2017.g.

Isto tako, uvidom u Financijske izvještaje Povjerenstvo je utvrdilo kako je dana 30. lipnja 2020g. donesena Odluka o raspodjeli dobit za trgovačko društvo Cosimo d.o.o. te je dobit za 2019.g. nakon oporezivanja u cijelosti zadržana u društvu.

Povjerenstvo ističe kako dužnosnik u izvješću o imovinskom stanju nije dužan prijaviti dobit društva ukoliko ona ostaje zadržana u društvu, već samo u slučaju da mu se dobit ili dio dobiti isplaćuje kao dohodak od kapitala. U konkretnom slučaju, dužnosniku je isplaćen dohodak od kapitala u 2017.g., 20018.g., 2019.g. i 2020.g., međutim Povjerenstvo nije utvrdilo da li bi se radio o dohotku temeljenom na poslovnim udjelima u društvu Cosimo d.o.o. Štoviše, Povjerenstvo je utvrdilo kako u 2019.g. dohodak od kapitala isplaćen dužnosniku u iznosu od 690,07 kuna nije dohodak od tvrtke Cosimo d.o.o., a budući da je za tu godinu dobit zadržana u samom trgovačkom društvu.

Nadalje, Povjerenstvo napominje kako je kroz svoju praksu utemeljilo stav da propust prijave prihoda do iznosa od 1.000,00 kn na godišnjoj razini (ukoliko se radi o prihodu od istog ili od različitih isplatitelja ali vezano uz istu djelatnost - npr. više predavanja ili konzultantskih usluga, ili ukoliko se radi prihodu od jedne vrste dohotka - npr. više isplaćenih dividendi od dionica više različitih trgovačkih društava, koji je ukupno manji od 1.000,00 kn godišnje), nije povod za pokretanje postupka radi utvrđenja nesklada iz članka 26. i 27. ZSSI-a.

Stoga, budući da u konkretnom slučaju na godišnjoj razni dohodak od kapitala dužnosnika nije prelazio ukupni iznos od 1.000,00 kuna, Povjerenstvo neće pokrenuti postupak radi propusta navođenja predmetnih prihoda u podnesenim izvješćima o imovinskom stanju.

Slijedom navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Rikardo Novak, elektronička dostava
2. Objava na internetskoj stranici Povjerenstva
3. Pismohrana